MEABHRÁN MÍNIÚCHÁIN

De bhun Airteagal 395(1) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (‘an Treoir maidir le CBL’), féadfaidh an Chomhairle, ag gníomhú di d’aon toil ar thogra ón gCoimisiún, údarú a thabhairt d’aon Bhallstát bearta speisialta a chur i bhfeidhm de mhaolú ar fhorálacha na Treorach sin chun an nós imeachta um bailiú CBL a shimpliú nó chun cineálacha áirithe imghabhála nó seachanta cánach a chosc.

Le litir a cláraíodh leis an gCoimisiún an 18 Feabhra 2022, d’iarr an Pholainn go gcuirfí síneadh leis an maolú ar Airteagal 26(1), pointe (a) agus Airteagal 168 den Treoir maidir le CBL chun (i) leanúint de theorainn 50 % a chur leis an gceart CBL ionchuir a asbhaint maidir le mótarfheithiclí a cheannach, a fháil laistigh den Chomhphobal, a allmhairiú, a fhruiliú agus a léasú, ar mótarfheithiclí iad nach n‑úsáidtear go hiomlán chun críoch gnó agus maidir le caiteachas a bhaineann leis na feithiclí sin, agus (ii) maidir le húsáid feithiclí, ag duine inchánach nó ag a fhostaithe, a chumhdaítear leis an teorainn thuas ar an gceart CBL ionchuir a asbhaint chun críoch eile seachas gníomhaíocht ghnó arna déanamh ag an duine inchánach, nach gcaithfear léi mar sholáthairtí seirbhísí ar chomaoin.

I gcomhréir le hAirteagal 395(2) den Treoir maidir le CBL, chuir an Coimisiún na Ballstáit eile ar an eolas le litir dar dáta an 15 Márta 2022 maidir leis an iarraidh a rinne an Pholainn. Le litir dar dáta an 16 Márta 2022, thug an Coimisiún fógra don Pholainn go raibh an fhaisnéis uile aige a mheas sé a bheith riachtanach chun breithmheas a dhéanamh ar an iarraidh.

1.COMHTHÉACS AN TOGRA

•Forais agus cuspóirí an togra

Dá ndéanfaí iniúchtaí chun a chinneadh a mhéid a úsáidtear feithiclí chun críoch gnó agus chun críoch eile (go háirithe chun críoch príobháideach nach mbaineann le gnó) chruthófaí deacrachtaí agus ualaí suntasacha d’údaráis chánach agus do dhaoine inchánach araon agus d’fhéadfadh díospóidí fadálacha agus costasacha a bheith ann don dá pháirtí. Sa chleachtas, bíonn sé fiú dodhéanta uaireanta deighilt iarbhír úsáid feithiclí a fhíorú. D’fhéadfadh calaois CBL nó iarracht ar chalaois a bheith mar thoradh air (amhail coimeád taifead neamhiontaofa), agus dá bhrí sin laghdú ar ioncam cánach. Mar gheall ar an líon feithiclí a úsáidtear chun críoch measctha, d’fhéadfadh imghabháil cánach a bheith suntasach. Thairis sin, is iad cuideachtaí beaga a bhfuil láimhdeachas íseal acu (ar a dtugtar micrifhiontair) is mó atá ann sa Pholainn, agus is minic gur dílseánachtaí aonair nó cuideachtaí nach bhfostaíonn ach cúpla oibrí iad. Is minic gur gnólachtaí teaghlaigh iad sin. I bhfiontair bheaga den chineál sin, is minic nach ndéantar sócmhainní cuideachta a scaradh go soiléir ó shócmhainní príobháideacha daoine atá i mbun na gníomhaíochta gnó. I gcásanna den sórt sin, bíonn sé thar a bheith deacair idirdhealú a dhéanamh idir úsáid phríobháideach agus úsáid ghnó mótarfheithiclí agus bheadh eisíocaíochtaí móra díréireacha ag teastáil ina leith, lena n‑áirítear iad siúd a eascraíonn as an ngá atá ann doiciméadacht mhionsonraithe a choimeád. Le cur i bhfeidhm na mbeart sonrach arna n‑iarraidh, laghdaítear an t‑ualach riaracháin agus na costais d’fhiontraithe. Ní gá do dhaoine inchánach roinnt oibleagáidí troma maidir le doiciméadú agus tuairisciú a chomhlíonadh (e.g. an gá sonraí in aghaidh an chiliméadair, mar a thugtar orthu, a choinneáil agus a thuairisciú don riarachán cánach, i.e. liosta mionsonraithe de chiliméadair a thiomáintear i dtaca le gníomhaíocht ghnó a dhéantar), rud a d’fhéadfadh a bheith ina ualach riaracháin díréireach uaireanta. De ghnáth bíonn gnólachtaí i bhfabhar na rialacha asbhainte a eascraíonn as an maolú a iarrtar. Meastar gur comhréiteach rathúil iad na bearta a glacadh faoi Chinneadh cur chun feidhme 2013/805/AE idir na rialacha a bhfuil glacadh leo agus coimeád costasach, fadálach agus neamhéifeachtúil taifead lena gcruthaítear úsáid iarbhír feithiclí le haghaidh gníomhaíochtaí gnó. Féadfar a léiriú gur glacadh leis na simplithe a eascraíonn as an maolú ó na rialacha ginearálta leis an bhfíric gur ghlac daoine inchánach rialacha den sórt sin le haghaidh beagnach 90 % de na feithiclí a úsáidtear.

Ar na cúiseanna sin, tá maolú ar Airteagal 26(1)(a) agus Airteagal 168 den Treoir maidir le CBL á chur i bhfeidhm ag Poblacht na Polainne ó bhí 1 Aibreán 2014 ann. Cuireadh síneadh leis na bearta sonracha thuasluaite go dtí an 31 Nollaig 2019 agus ansin go dtí an 31 Nollaig 2022 le Cinneadh Cur Chun Feidhme (AE) 2016/1837 ón gComhairle agus le Cinneadh Cur Chun Feidhme (AE) 2019/1594 ón gComhairle, faoi seach.

I bhfianaise thionchar dearfach an bhirt speisialta ar an ualach riaracháin atá ar cháiníocóirí agus údaráis chánach araon, moltar síneadh ar an mbeart maolaithe atá ann faoi láthair a údarú. Ba cheart an t‑údarú a bheith bailí go ceann tréimhse theoranta eile, i.e. go dtí an 31 Nollaig 2025, chun gur féidir athbhreithniú a dhéanamh ar riachtanas agus ar éifeachtacht an bhirt mhaolaithe agus ar an ráta cionroinnte idir úsáid ghnó agus úsáid neamhghnó a bhfuil sé bunaithe air. Ba cheart tuarascáil ina bhfuil athbhreithniú ar an gcéatadán a cuireadh i bhfeidhm a bheith ag gabháil le haon iarraidh ar shíneadh agus ba cheart í a sheoladh chuig an gCoimisiún faoin 31 Márta 2025.

•Comhsheasmhacht le forálacha beartais atá sa réimse beartais cheana

Tugadh maoluithe den chineál céanna maidir leis an gceart asbhainte do Bhallstáit eile. Sonraítear in Airteagal 176 den Treoir maidir le CBL go gcinnfidh an Chomhairle an caiteachas nach bhfuil CBL in-asbhainte ina leith. Go dtí sin, údaraítear do na Ballstáit eisiaimh a bhí i bhfeidhm faoi dhlíthe náisiúnta an 1 Eanáir 1979 a choinneáil ar bun. Ar an mbonn sin, tá roinnt forálacha ‘neamhghníomhaíochta’ ann lena gcuirtear srian leis an gceart CBL a asbhaint i ndáil le mótarfheithiclí corparáideacha. Theip ar thionscnaimh roimhe seo chun rialacha a bhunú maidir leis na catagóirí caiteachais a d’fhéadfadh a bheith faoi réir srian ar an gceart asbhainte. Go dtí go ndéanfar na rialacha sin a chomhchuibhiú ar leibhéal an Aontais, meastar gurb iomchuí maoluithe amhail an maolú atá ann faoi láthair. Dá bhrí sin, tá na bearta atá beartaithe comhsheasmhach le forálacha na Treorach maidir le CBL.

•Comhsheasmhacht le beartais eile de chuid an Aontais